
VÉGHELYZETI MAITLAND MOBILIZÁCIÓ HATÁSA A VÁLLÍZÜLETI FUNKCIÓRA ÉS PROPRIOCEPCIÓRA RÖPLABDÁZÓK KÖRÉBEN

Bevezetés és célkitűzés: Röplabdázók esetén kialakuló vállízületi fájdalom egyik gyakori oka a glenohumerális ízület berotációs deficitje (glenohumeral internal rotation deficit, GIRD), mely a vállízületi propriocepció csökkenését is eredményezheti. Vizsgálatunk célja volt a véghelyzeti Maitland mobilizáció és a proprioceptív tréning együttes hatásának vizsgálata az ízületi funkcióra röplabdázók körében.
Vizsgálati anyag és módszer: Kutatásunk egy három-karú, longitudinális, prospektív, kvantitatív vizsgálat volt. Vizsgálatunkba összesen 42 röplabdázó került, akik közül 13 fő a véghelyzeti Maitland mobilizáció és proprioceptív tréning csoportba (VM+PTCs), 13 fő a proprioceptív tréning csoportba (PTCs) és 16 fő a kontroll csoportba (KCs) került. Ezenfelül a VM+PTCs sportolói véghelyzeti Maitland mobilizációban és proprioceptív tréningben, a PTCs sportolói ál-manuálterápiában és proprioceptív tréningben részesültek, a KCs sportolói nem részesültek semmilyen egyéb terápiában. A véghelyzeti Maitland mobilizációt négy hétig, a mozgásprogramot nyolc hétig végeztük. A nyolc hét elteltével mértük a röplabdázók aktív vállízületi mozgásterjedelmét, vállízületi propriocepcióját, helyzetérzékelését, a játékosok szubjektív vállízületi instabilitás érzetét és a sportteljesítményüket.
Eredmények: Szignifikáns különbséget tapasztaltunk az aktív vállízületi extenzióban és berotációban mind a VM+PTCs, mind a PTCs esetén a KCs-hez képest kiinduláskor. Önkontrollos összehasonlításban szignifikáns különbség jelentkezett nyolc hét elteltével a VM+PTCs esetén a vállízületi flexió (p=0,029), extenzió (p=0,004), addukció (p<0,001), kirotáció (p=0,001) és berotáció (p<0,001), a propriocepció (p=0,017) és a sportteljesítmény (p=0,001), a PTCs esetén a vállízületi kirotáció (p<0,001) és a kirotációs irányú propriocepció (p=0,003) és a KCs esetén a vállízületi flexió (p=0,044) során. Csoportkontrollos összehasonlításban szignifikáns különbség jelentkezett a VM+PTCs esetén a PTCs-hez és a KCs-hez képest egyaránt a vállízületi extenzió és berotáció, a VM+PTCs esetén a PTCs-hez a vállízületi addukció esetén és a PTCs esetén a KCs-hez képest a kirotáció irányú JPS esetén (p≤0,046).
Következtetés: Vizsgálatunk eredményeiből arra következtethetünk, hogy a véghelyzeti Maitland mobilizáció és a proprioceptív tréning együttes hatása eredményes a vállízületi funkció javításában.




